Determinazzjoni ta' riskju ċar ta' ksur gravi tal-istat tad-dritt mir-Repubblika tal-Polonja Dokument ta' sessjoni Riżoluzzjoni tal-Parlament Ewropew tas-17 ta' Settembru 2020 dwar il-proposta għal deċiżjoni tal-Kunsill dwar id-determinazzjoni ta' riskju ċar ta' ksur gravi tal-istat tad-dritt mir-Repubblika tal-Polonja (COM(2017)0835 – 2017/0360R(NLE)) Il-Parlament Ewropew, – wara li kkunsidra l-proposta għal deċiżjoni tal-Kunsill (COM(2017)0835), – wara li kkunsidra t-Trattat dwar l-Unjoni Ewropea, u b'mod partikolari l-Artikolu 2 u l-Artikolu 7(1) tiegħu, – wara li kkunsidra l-Karta tad-Drittijiet Fundamentali tal-Unjoni Ewropea, – wara li kkunsidra l-Konvenzjoni Ewropea għall-Protezzjoni tad-Drittijiet tal-Bniedem u l-Libertajiet Fundamentali u l-Protokolli tagħha, – wara li kkunsidra d-Dikjarazzjoni Universali tad-Drittijiet tal-Bniedem, – wara li kkunsidra t-trattati internazzjonali dwar id-drittijiet tal-bniedem tan-Nazzjonijiet Uniti, bħall-Patt Internazzjonali dwar id-Drittijiet Ċivili u Politiċi, - wara li kkunsidra l-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika (il-Konvenzjoni ta' Istanbul), – wara li kkunsidra r-riżoluzzjoni leġiżlattiva tiegħu tal-20 ta' April 2004 dwar il-Komunikazzjoni tal-Kummissjoni dwar l-Artikolu 7 tat-Trattat dwar l-Unjoni Ewropea: Ir-rispett u l-promozzjoni tal-valuri li fuqhom hija bbażata l-Unjoni, – wara li kkunsidra l-Komunikazzjoni tal-15 ta' Ottubru 2003 mill-Kummissjoni lill-Kunsill u lill-Parlament Ewropew dwar l-Artikolu 7 tat-Trattat dwar l-Unjoni Ewropea - Ir-rispett u l-promozzjoni tal-valuri li fuqhom hija bbażata l-Unjoni, – wara li kkunsidra l-Komunikazzjoni tal-Kummissjoni tal-11 ta' Marzu 2014 lill-Parlament Ewropew u lill-Kunsill, "Qafas ġdid tal-UE biex jissaħħaħ l-Istat tad-Dritt", – wara li kkunsidra r-riżoluzzjoni tiegħu tat-13 ta' April 2016 dwar is-sitwazzjoni fil-Polonja, – wara li kkunsidra r-riżoluzzjoni tiegħu tal-14 ta' Settembru 2016 dwar l-iżviluppi reċenti fil-Polonja u l-impatt tagħhom fuq id-drittijiet fundamentali kif stabbiliti fil-Karta tad-Drittijiet Fundamentali tal-Unjoni Ewropea, – wara li kkunsidra r-riżoluzzjoni tiegħu tal-15 ta' Novembru 2017 dwar is-sitwazzjoni tal-istat tad-dritt u tad-demokrazija fil-Polonja, – wara li kkunsidra l-attivazzjoni mill-Kummissjoni tad-djalogu strutturat skont il-Qafas tal-Istat tad-Dritt f'Jannar 2016, – wara li kkunsidra r-Rakkomandazzjoni tal-Kummissjoni (UE) 2016/1374 tas-27 ta' Lulju 2016 dwar l-istat tad-dritt fil-Polonja, – wara li kkunsidra r-Rakkomandazzjoni tal-Kummissjoni (UE) 2017/146 tal-21 ta' Diċembru 2016 dwar l-istat tad-dritt fil-Polonja komplementari għar-Rakkomandazzjoni (UE) 2016/1374; – wara li kkunsidra r-Rakkomandazzjoni tal-Kummissjoni (UE) 2017/1520 tas-26 ta' Lulju 2017 dwar l-istat tad-dritt fil-Polonja komplementari għar-Rakkomandazzjonijiet (UE) 2016/1374 u (UE) 2017/146 , – wara li kkunsidra r-Rakkomandazzjoni tal-Kummissjoni (UE) 2018/103 tal-20 ta' Diċembru 2017 dwar l-istat tad-dritt fil-Polonja komplementari għar-Rakkomandazzjonijiet (UE) 2016/1374, (UE) 2017/146 u (UE) 2017/1520, – wara li kkunsidra r-riżoluzzjoni tiegħu tal-1 ta' Marzu 2018 dwar id-deċiżjoni tal-Kummissjoni biex jiġi attivat l-Artikolu 7(1) tat-TUE minħabba s-sitwazzjoni fil-Polonja, – wara li kkunsidra r-riżoluzzjoni tiegħu tal-14 ta' Novembru 2019 dwar il-kriminalizzazzjoni tal-edukazzjoni sesswali fil-Polonja, – wara li kkunsidra r-riżoluzzjoni tiegħu tat-18 ta' Diċembru 2019 dwar id-diskriminazzjoni pubblika u d-diskors ta' mibegħda kontra persuni LGBTI, inklużi żoni mingħajr LGBTI, – wara li kkunsidra r-riżoluzzjoni tiegħu tas-16 ta' Jannar 2019 dwar is-sitwazzjoni tad-drittijiet fundamentali fl-Unjoni Ewropea fl-2017, – wara li kkunsidra r-riżoluzzjoni tiegħu tat-3 ta' Mejju 2018 dwar il-pluraliżmu tal-midja u l-libertà tal-midja fl-Unjoni Ewropea, – wara li kkunsidra r-riżoluzzjoni tiegħu tas-16 ta' Jannar 2020 dwar is-seduti ta' smigħ li għaddejjin bħalissa skont l-Artikolu 7(1) tat-TUE fir-rigward tal-Polonja u l-Ungerija, – wara li kkunsidra r-riżoluzzjoni tiegħu tas-17 ta' April 2020 dwar azzjoni koordinata tal-UE biex tikkumbatti l-pandemija tal-COVID-19 u l-konsegwenzi tagħha, – wara li kkunsidra r-riżoluzzjoni tiegħu tal-25 ta' Ottubru 2016 li tinkludi rakkomandazzjonijiet lill-Kummissjoni dwar l-istabbiliment ta' mekkaniżmu tal-UE dwar id-demokrazija, l-istat tad-dritt u d-drittijiet fundamentali, – wara li kkunsidra r-riżoluzzjoni tiegħu tat-13 ta' Frar 2019 dwar ir-rigressjoni attwali tad-drittijiet tan-nisa u tal-ugwaljanza bejn is-sessi fl-UE, – wara li kkunsidra r-rizoluzzjoni tiegħu tat-28 ta' Novembru 2019 dwar l-adeżjoni tal-UE għall-Konvenzjoni ta' Istanbul u l-miżuri l-oħra biex tiġi miġġielda l-vjolenza abbażi tal-ġeneru, – wara li kkunsidra r-riżoluzzjoni leġiżlattiva tiegħu tal-4 ta' April 2019 dwar il-proposta għal regolament tal-Parlament Ewropew u tal-Kunsill dwar il-protezzjoni tal-baġit tal-Unjoni f'każ ta' nuqqasijiet ġeneralizzati fir-rigward tal-istat tad-dritt fl-Istati Membri, – wara li kkunsidra r-riżoluzzjoni leġiżlattiva tiegħu tas-17 ta' April 2019 dwar il-proposta għar regolament tal-Parlament Ewropew u tal-Kunsill li jistabbilixxi l-Programm dwar id-Drittijiet u l-Valuri, – wara li kkunsidra l-erba' proċeduri ta' ksur imnedija mill-Kummissjoni kontra l-Polonja fir-rigward tar-riforma tas-sistema ġudizzjarja Pollakka, li l-ewwel tnejn minnhom irriżultaw f'sentenzi tal-Qorti tal-Ġustizzja li sabet ksur tat-tieni subparagrafu tal-Artikolu 19(1) tat-Trattat dwar l-Unjoni Ewropea li jistabbilixxi l-prinċipju ta' protezzjoni ġudizzjarja effettiva, filwaqt li ż-żewġ proċeduri l-oħra għadhom pendenti, – wara li kkunsidra t-tliet seduti ta' smigħ tal-Polonja li saru fl-2018 mill-Kunsill Affarijiet Ġenerali fi ħdan il-qafas tal-proċedura tal-Artikolu 7(1) tat-TUE, – wara li kkunsidra r-rapport tal-missjoni tat-3 ta' Diċembru 2018, b'segwitu għaż-żjara mill-Kumitat għal-Libertajiet Ċivili, il-Ġustizzja u l-Intern f'Varsavja mid-19 sal-21 ta' Settembru 2018, u s-seduti ta' smigħ dwar is-sitwazzjoni tal-istat tad-dritt fil-Polonja li saru f'dak il-Kumitat fl-20 ta' Novembru 2018 u fit-23 ta' April 2020; – wara li kkunsidra r-rapporti annwali tal-Aġenzija tal-Unjoni Ewropea għad-Drittijiet Fundamentali u l-Uffiċċju Ewropew ta' Kontra l-Frodi, – wara li kkunsidra r-rakkomandazzjonijiet 2018 tad-WHO dwar is-saħħa sesswali u riproduttiva u d-drittijiet relatati tal-adolexxenti, – wara li kkunsidra s-sentenza tal-Qorti Ewropea tad-Drittijiet tal-Bniedem tal-24 ta' Lulju 2014, Al Nashiri v. Il-Polonja (numru tar-rikors 28761/11), – wara li kkunsidra l-Artikoli 89 u 105(5) tar-Regoli ta' Proċedura tiegħu, – wara li kkunsidra l-opinjoni tal-Kumitat għad-Drittijiet tan-Nisa u l-Ugwaljanza bejn is-Sessi, – wara li kkunsidra r-rapport interim tal-Kumitat għal-Libertajiet Ċivili, il-Ġustizzja u l-Intern (A9-0138/2020), A. billi l-Unjoni hija bbażata fuq il-valuri tar-rispett għad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, inklużi d-drittijiet tal-persuni li jagħmlu parti minn minoranzi, kif stipulat fl-Artikolu 2 tat-Trattat dwar l-Unjoni Ewropea u kif rifless fil-Karta tad-Drittijiet Fundamentali tal-Unjoni Ewropea u minqux fit-trattati internazzjonali dwar id-drittijiet tal-bniedem; B. billi, b'kuntrast mal-Artikolu 258 tat-Trattat dwar il-Funzjonament tal-Unjoni Ewropea, il-kamp ta' applikazzjoni tal-Artikolu 7 tat-Trattat dwar l-Unjoni Ewropea mhuwiex limitat għall-oqsma koperti bid-dritt tal-Unjoni, kif indikat fil-Komunikazzjoni tal-Kummissjoni tal-15 ta' Ottubru 2003, u billi l-Unjoni għalhekk tista' tivvaluta l-eżistenza ta' riskju ċar ta' ksur serju tal-valuri komuni msemmija fl-Artikolu 2 tat-Trattat dwar l-Unjoni Ewropea mhux biss f'każ ta' ksur f'dan il-qasam limitat iżda anki f'każ ta' ksur f'qasam fejn l-Istati Membri jaġixxu b'mod awtonomu; C. billi kwalunkwe riskju ċar ta' ksur serju minn Stat Membru tal-valuri msemmija fl-Artikolu 2 tat-Trattat dwar l-Unjoni Ewropea ma jikkonċernax biss lill-Istat Membru individwali fejn jimmaterjalizza r-riskju iżda għandu impatt negattiv fuq l-Istati Membri l-oħra, fuq il-fiduċja reċiproka bejn l-Istati Membri u fuq in-natura proprja tal-Unjoni; D. billi l-Istati Membri, f'konformità mal-Artikolu 49 tat-Trattat dwar l-Unjoni Ewropea, liberament u volontarjament, impenjaw ruħhom favur il-valuri komuni msemmija fl-Artikolu 2 tiegħu; Jiddikjara li t-tħassib tal-Parlament jirrigwarda l-kwistjonijiet li ġejjin: – il-funzjonament tas-sistema leġiżlattiva u dik elettorali, – l-indipendenza tal-ġudikatura u d-drittijiet tal-imħallfin, – il-protezzjoni tad-drittijiet fundamentali; Itenni l-pożizzjoni tiegħu, espressa f'diversi riżoluzzjonijiet tiegħu dwar is-sitwazzjoni tal-istat tad-dritt u d-demokrazija fil-Polonja, li l-fatti u x-xejriet imsemmija f'din ir-riżoluzzjoni meħuda flimkien jirrappreżentaw theddida sistemika għall-valuri tal-Artikolu 2 tat-Trattat dwar l-Unjoni Ewropea (TUE) u jikkostitwixxu riskju ċar ta' ksur serju tiegħu; Jesprimi t-tħassib serju tiegħu li, minkejja tliet seduti ta' smigħ mal-awtoritajiet Pollakki fil-Kunsill, diversi skambji ta' fehmiet fil-Kumitat għal-Libertajiet Ċivili, il-Ġustizzja u l-Intern tal-Parlament Ewropew fil-preżenza tal-awtoritajiet Pollakki, rapporti allarmanti min-Nazzjonijiet Uniti, l-Organizzazzjoni għas-Sigurtà u l-Kooperazzjoni fl-Ewropa (OSKE) u l-Kunsill tal-Ewropa, u erba' proċeduri ta' ksur imnedija mill-Kummissjoni, is-sitwazzjoni tal-istat tad-dritt fil-Polonja mhux biss ma ġietx indirizzata iżda ddeterjorat serjament minn mindu ġiet skattata l-proċedura msemmija fl-Artikolu 7(1) tat-TUE; huwa tal-fehma li d-diskussjonijiet fil-Kunsill fi ħdan il-qafas tal-proċedura msemmija fl-Artikolu 7(1) tat-TUE la kienu regolari u lanqas strutturati, u la indirizzaw b'mod suffiċjenti l-kwistjonijiet sostanzjali li kienu jeħtieġu l-attivazzjoni tal-proċedura u lanqas ma identifikaw b'mod adegwat l-impatt li l-azzjonijiet tal-Gvern Pollakk qed ikollhom fuq il-valuri msemmija fl-Artikolu 2 tat-TUE; Jinnota li l-proposta motivata tal-Kummissjoni tal-20 ta' Diċembru 2017 f'konformità mal-Artikolu 7(1) tat-TUE, rigward l-istat tad-dritt fil-Polonja: proposta għal Deċiżjoni tal-Kunsill dwar id-determinazzjoni ta' riskju ċar ta' ksur gravi tal-istat tad-dritt mir-Repubblika tal-Polonja għandha kamp ta' applikazzjoni limitat, li huwa s-sitwazzjoni tal-istat tad-dritt fil-Polonja fis-sens strett tal-indipendenza tal-ġudikatura; jara ħtieġa urġenti li l-kamp ta' applikazzjoni tal-proposta motivata jitwessa' billi jiġu inklużi riskji ċari ta' ksur serju ta' valuri bażiċi oħra tal-Unjoni, speċjalment id-demokrazija u r-rispett għad-drittijiet tal-bniedem; Huwa tal-fehma li l-aħħar żviluppi fis-seduti ta' smigħ li għaddejjin bħalissa skont l-Artikolu 7(1) tat-TUE għal darb'oħra jissottolinjaw il-ħtieġa imminenti ta' mekkaniżmu komplementari u preventiv tal-Unjoni dwar id-demokrazija, l-istat tad-dritt u d-drittijiet fundamentali kif propost fir-riżoluzzjoni tiegħu tal-25 ta' Ottubru 2016; Itenni l-pożizzjoni tiegħu dwar il-proposta għal regolament tal-Parlament Ewropew u tal-Kunsill dwar il-protezzjoni tal-baġit tal-Unjoni f'każ ta' nuqqasijiet ġeneralizzati fir-rigward tal-istat tad-dritt fl-Istati Membri, inkluża l-ħtieġa li jiġu ssalvagwardjati d-drittijiet tal-benefiċjarji, u jistieden lill-Kunsill jibda negozjati interistituzzjonali malajr kemm jista' jkun; Itenni l-pożizzjoni tiegħu fir-rigward tal-pakkett baġitarju għall-Programm il-ġdid dwar iċ-Ċittadini, l-Ugwaljanza, id-Drittijiet u l-Valuri fi ħdan il-qafas finanzjarju pluriennali li jmiss, u jitlob lill-Kunsill u lill-Kummissjoni jiżguraw li jiġi pprovdut finanzjament adegwat lill-organizzazzjonijiet nazzjonali u lokali tas-soċjetà ċivili biex ikabbru l-għeruq għall-appoġġ għad-demokrazija, l-istat tad-dritt u d-drittijiet fundamentali fl-Istati Membri, inkluża l-Polonja; Il-funzjonament tas-sistema leġiżlattiva u dik elettorali fil-Polonja Użu tas-setgħat ta' reviżjoni kostituzzjonali mill-Parlament Pollakk Jiddenunċja l-fatt li l-Parlament Pollakk assuma setgħat ta' reviżjoni kostituzzjonali li ma kellux meta aġixxa bħala l-leġiżlatura ordinarja fl-adozzjoni tal-Att tat-22 ta' Diċembru 2015 li jemenda l-Att dwar it-Tribunal Kostituzzjonali u l-Att tat-22 ta' Lulju 2016 dwar it-Tribunal Kostituzzjonali, kif misjub mit-Tribunal Kostituzzjonali fis-sentenzi tiegħu tad-9 ta' Marzu, tal-11 ta' Awwissu u tas-7 ta' Novembru 2016; Jiddispjaċih, barra minn hekk, li ħafna atti leġiżlattivi partikolarment sensittivi ġew adottati mill-Parlament Pollakk fi żmien meta r-rieżami kostituzzjonali indipendenti tal-liġijiet ma jistax jibqa' jiġi garantit b'mod effettiv, bħall-Att tat-30 ta' Diċembru 2015 li jemenda l-att dwar is-Servizz Ċivili u ċerti atti oħra, l-Att tal-15 ta' Jannar 2016 li jemenda l-Att dwar il-pulizija u ċerti atti oħra, l-Att tat-28 ta' Jannar 2016 dwar l-uffiċċju tal-prosekutur u l-Att tat-28 ta' Jannar 2016 – regolamenti li jimplimentaw l-Att dwar l-uffiċċju tal-prosekutur, l-Att tat-18 ta' Marzu 2016 li jemenda l-Att dwar l-Ombudsman u ċerti atti oħra, l-Att tat-22 ta' Ġunju 2016 dwar il-Kunsill Nazzjonali tal-Midja, l-Att tal-10 ta' Ġunju 2016 dwar azzjonijiet kontra t-terroriżmu u diversi atti oħra li jorganizzaw mill-ġdid is-sistema ġudizzjarja b'mod fundamentali; L-użu ta' proċeduri leġiżlattivi mħaffa Jiddeplora l-użu frekwenti ta' proċeduri leġiżlattivi mħaffa mill-Parlament Pollakk biex jadotta leġiżlazzjoni kruċjali li tfassal mill-ġdid l-organizzazzjoni u l-funzjonament tal-ġudikatura, mingħajr konsultazzjoni sinifikanti mal-partijiet ikkonċernati, inkluża l-komunità ġudizzjarja; Il-liġi elettorali u l-organizzazzjoni tal-elezzjonijiet Jinnota bi tħassib li l-OSKE kkonkludiet li l-preġudizzju u r-retorika intolleranti tal-midja fil-kampanja għall-elezzjonijiet parlamentari ta' Ottubru 2019 kienu ta' tħassib sinifikanti u li, filwaqt li l-kandidati kollha setgħu jagħmlu kampanja liberament, uffiċjali għolja tal-istat użaw avvenimenti ffinanzjati pubblikament biex jibagħtu messaġġi tal-kampanja tagħhom; jinnota, barra minn hekk, li d-dominanza tal-partit fil-gvern fil-midja pubblika kompliet tamplifika l-vantaġġ tiegħu; jiddispjaċih li l-ostilità, it-theddid kontra l-midja, ir-retorika intolleranti u l-każijiet ta' użu ħażin tar-riżorsi tal-Istat kellhom effett negattiv fuq il-proċess tal-elezzjoni presidenzjali Pollakka f'Ġunju u Lulju 2020; Jinsab imħasseb li s-Sezzjoni l-ġdida għall-Kontroll Straordinarju u l-Kwistjonijiet Pubbliċi tal-Qorti Suprema (minn hawn 'il quddiem imsejħa s-"Sezzjoni Straordinarja"), li l-maġġoranza tal-membri tagħha huma individwi nnominati mill-Kunsill Nazzjonali l-ġdid tal-Ġudikatura u li taf ma tikkwalifikax bħala tribunal indipendenti fil-valutazzjoni tal-Qorti tal-Ġustizzja tal-Unjoni Ewropea (minn hawn 'il quddiem imsejħa il-"Qorti tal-Ġustizzja"), għandha r-responsabbiltà li taċċerta l-validità tal-elezzjonijiet u teżamina t-tilwim elettorali; jinnota li dan iqajjem tħassib serju fir-rigward tas-separazzjoni tas-setgħat u l-funzjonament tad-demokrazija Pollakka, minħabba li jagħmel l-istħarriġ ġudizzjarju ta' tilwim elettorali partikolarment vulnerabbli għall-influwenza politika u jista' joħloq inċertezza legali dwar il-validità ta' tali stħarriġ; Jinnota li fil-Kodiċi ta' Prassi Tajba fi Kwistjonijiet Elettorali tal-2002 tagħha, il-Kummissjoni ta' Venezja tipprovdi linji gwida ċari dwar l-organizzazzjoni tal-elezzjonijiet ġenerali waqt emerġenzi pubbliċi, inklużi l-epidemiji; jinnota li, filwaqt li l-Kodiċi jipprevedi l-possibbiltà ta' arranġamenti ta' votazzjoni eċċezzjonali, kwalunkwe emenda biex jiġu introdotti tali arranġamenti tista' titqies li tkun konformi mal-aħjar prattiki Ewropej biss jekk jiġi garantit il-prinċipju ta' suffraġju ħieles; iqis li dan mhuwiex il-każ fir-rigward tal-emendi għall-qafas elettorali għall-elezzjonijiet presidenzjali li kellhom isiru fl-10 ta' Mejju 2020, peress li dawn jistgħu jimpedixxu li l-elezzjonijiet jitwettqu b'mod ġust, sigriet u ekwu, b'rispett sħiħ tal-privatezza u f'konformità mar-Regolament (UE) 2016/679 tal-Parlament Ewropew u tal-Kunsill; jinnota barra minn hekk li dawk l-emendi jmorru kontra l-ġurisprudenza tat-Tribunal Kostituzzjonali Pollakk żviluppata meta r-rieżami kostituzzjonali kien għadu effettiv, u li kienet tgħid li l-kodiċi ġenerali m'għandux jiġi modifikat 6 xhur qabel kwalunkwe elezzjoni; jinnota bi tħassib li l-posponiment tal-elezzjonijiet presidenzjali tħabbar erbat ijiem biss qabel id-data skedata; L-indipendenza tal-ġudikatura u ta' istituzzjonijiet oħra u d-drittijiet tal-imħallfin fil-Polonja Ir-riforma tas-sistema ġudizzjarja – kunsiderazzjonijiet ġenerali Jirrikonoxxi li, filwaqt li l-organizzazzjoni tas-sistema ġudizzjarja hija kompetenza nazzjonali, il-Qorti tal-Ġustizzja tal-Unjoni Ewropea sostniet ripetutament li l-Istati Membri meħtieġa jikkonformaw mal-obbligi tagħhom skont id-dritt tal-Unjoni meta jeżerċitaw dik il-kompetenza; itenni li l-imħallfin nazzjonali huma wkoll imħallfin Ewropej, li japplikaw id-dritt tal-Unjoni, u dan jagħmel l-indipendenza tagħhom kwistjoni ta' tħassib komuni għall-Unjoni, inkluża l-Qorti tal-Ġustizzja, li jeħtiġilha tinforza r-rispett tal-istat tad-dritt kif stipulat fl-Artikolu 19 tat-TUE u l-Artikolu 47 tal-Karta tad-Drittijiet Fundamentali tal-Unjoni Ewropea (minn hawn 'il quddiem imsejħa l-"Karta") fil-qasam tal-applikazzjoni tad-dritt tal-Unjoni; jistieden lill-awtoritajiet Pollakki jħarsu u jżommu l-indipendenza tal-qrati Pollakki; Il-kompożizzjoni u l-funzjonament tat-Tribunal Kostituzzjonali Ifakkar li l-Atti li jikkonċernaw it-Tribunal Kostituzzjonali adottati fit-22 ta' Diċembru 2015 u fit-22 ta' Lulju 2016, kif ukoll il-pakkett ta' tliet atti adottat fi tmiem l-2016, dgħajfu serjament l-indipendenza u l-leġittimità tat-Tribunal Kostituzzjonali u li l-Atti tat-22 ta' Diċembru 2015 u tat-22 ta' Lulju 2016 ġew iddikjarati mhux kostituzzjonali mit-Tribunal Kostituzzjonali fid-9 ta' Marzu 2016 u fil-11 ta' Awwissu 2016, rispettivament; ifakkar li dawn is-sentenzi ma ġewx ippubblikati dak iż-żmien u lanqas ma ġew implimentati mill-awtoritajiet Pollakki; jiddeplora serjament il-fatt li minn meta daħlu fis-seħħ il-bidliet leġiżlattivi msemmija hawn fuq, il-kostituzzjonalità tal-liġijiet Pollakki ma setgħetx tibqa' tiġi garantita b'mod effettiv fil-Polonja; jistieden lill-Kummissjoni tikkunsidra li tagħti bidu għal proċedura ta' ksur b'rabta mal-leġiżlazzjoni dwar it-Tribunal Kostituzzjonali, il-kompożizzjoni illegali tiegħu u r-rwol tiegħu fil-prevenzjoni tal-konformità mas-sentenza preliminari tal-Qorti tal-Ġustizzja tad-19 ta' Novembru 2019; Ir-reġimi ta' rtirar, ta' ħatra u ta' dixxiplina għall-imħallfin tal-Qorti Suprema Ifakkar li, fl-2017, b'kaġun tal-bidliet fil-metodu ta' nomina tal-kandidati għall-kariga tal-Ewwel President tal-Qorti Suprema (minn hawn 'il quddiem l-"Ewwel President") effettivament għamlu l-parteċipazzjoni tal-imħallfin tal-Qorti Suprema fil-proċedura tal-għażla inutli; jiddenunċja l-fatt li l-Att tal-20 ta' Diċembru 2019 li jemenda l-Att dwar l-organizzazzjoni tal-qrati komuni, l-Att dwar il-Qorti Suprema u ċerti atti oħra (l-"Att tal-20 ta' Diċembru 2019") saħansitra jkompli jnaqqas il-parteċipazzjoni tal-imħallfin fil-proċess tal-għażla tal-Ewwel President bl-introduzzjoni tal-kariga tal-Ewwel President ad interim tal-Qorti Suprema (minn hawn 'il quddiem l-"Ewwel President ad interim") maħtur mill-President tar-Repubblika tal-Polonja u bit-tnaqqis tal-kworum fit-tielet rawnd għal 32 minn 125 imħallef biss, biex b'hekk effettivament jiġi abbandunat il-mudell ta' kondiviżjoni tas-setgħat bejn il-President tar-Repubblika tal-Polonja u l-komunità ġudizzjarja minqux fl-Artikolu 183(3) tal-Kostituzzjoni Pollakka; Jinnota bi tħassib l-irregolaritajiet madwar in-nomina tal-Ewwel President ad interim u l-azzjonijiet ulterjuri tiegħu; jinsab imħasseb ħafna li l-proċess tal-elezzjoni tal-kandidati għall-kariga tal-Ewwel President ma kienx konformi mal-Artikolu 183 tal-Kostituzzjoni Pollakka jew ir-regoli ta' proċedura tal-Qorti Suprema u kiser l-istandards bażiċi ta' deliberazzjonijiet fost il-membri tal-Assemblea Ġenerali tal-Imħallfin tal-Qorti Suprema (minn hawn 'il quddiem l-"Assemblea Ġenerali"); jinnota b'dispjaċir li d-dubji rigward il-validità tal-proċess elettorali fl-Assemblea Ġenerali kif ukoll rigward l-imparzjalità u l-indipendenza tal-Ewwel Presidenti ad interim matul il-proċess elettorali jistgħu jkomplu jdgħajfu s-separazzjoni tas-setgħat u l-leġittimità tal-Ewwel President il-ġdid innominat mill-President tar-Repubblika tal-Polonja fil-25 ta' Mejju 2020, u dan jista' jixħet dubju fuq l-indipendenza tal-Qorti Suprema; ifakkar li ksur simili tal-liġi mill-President tar-Repubblika tal-Polonja seħħ meta ġie nnominat il-President tat-Tribunal Kostituzzjonali; Jaqsam mal-Kummissjoni t-tħassib dwar il-fatt li s-setgħa tal-President tar-Repubblika tal-Polonja (u f'xi każijiet il-Ministru tal-Ġustizzja) li jkollu influwenza fuq proċedimenti dixxiplinari kontra mħallfin tal-Qorti Suprema billi jaħtar uffiċjal tad-dixxiplina li jinvestiga l-każ, filwaqt li jiġi eskluż l-uffiċjal tad-dixxiplina tal-Qorti Suprema mill-proċediment li jkunu għaddejjin, iqajjam tħassib fir-rigward tal-prinċipju tas-separazzjoni tas-setgħat u jista' jaffettwa l-indipendenza ġudizzjarja; Ifakkar li l-Qorti tal-Ġustizzja, fis-sentenza tagħha tal-24 ta' Ġunju 2019, sabet li t-tnaqqis tal-età tal-irtirar tal-imħallfin li jippresjedu fil-Qorti Suprema jmur kontra d-dritt tal-Unjoni u jikser il-prinċipju li l-imħallfin ma jistgħux jitneħħew u konsegwentement dak tal-indipendenza ġudizzjarja, wara li aktar kmieni kienet laqgħet it-talba tal-Kummissjoni għal miżuri interim dwar il-kwistjoni b'ordni tas-17 ta' Diċembru 2018; jinnota li l-awtoritajiet Pollakki adottaw l-Att tal-21 ta' Novembru 2018 li jemenda l-Att dwar il-Qorti Suprema sabiex jikkonformaw mal-ordni tal-Qorti tal-Ġustizzja, u dan kien l-uniku każ s'issa fejn ħassru bidliet għall-qafas leġiżlattiv li jirregola s-sistema ġudizzjarja b'segwitu għal deċiżjoni tal-Qorti tal-Ġustizzja; Il-kompożizzjoni u l-funzjonament tas-Sezzjoni Dixxiplinari u s-Sezzjoni Straordinarja tal-Qorti Suprema Ifakkar li, fl-2018, inħolqu żewġ sezzjonijiet ġodda fi ħdan il-Qorti Suprema, jiġifieri s-Sezzjoni Dixxiplinari u s-Sezzjoni Straordinarja, li għalihom ġew maħtura mħallfin ġodda magħżulin mill-Kunsill Nazzjonali l-ġdid tal-Ġudikatura u li ġew fdati b'setgħat speċjali – inklużi s-setgħa tas-Sezzjoni Straordinarja li tannulla s-sentenzi finali meħuda mill-qrati inferjuri jew mill-Qorti Suprema nnifisha permezz ta' stħarriġ straordinarju, u s-setgħa tas-Sezzjoni Dixxiplinari li tiddixxiplina mħallfin oħra tal-Qorti Suprema u tal-qrati komuni, u b'hekk tinħoloq de facto "Qorti Suprema fi ħdan il-Qorti Suprema"30; Ifakkar li, fid-deċiżjoni tagħha tad-19 ta' Novembru 2019, il-Qorti tal-Ġustizzja, fit-tweġiba tagħha għal talba għal deċiżjoni preliminari mill-Qorti Suprema (is-Sezzjoni tax-Xogħol u tas-Sigurtà Soċjali, minn hawn 'il quddiem is-"Sezzjoni tax-Xogħol") rigward is-Sezzjoni Dixxiplinari, iddeċidiet li l-qrati nazzjonali għandhom id-dmir li jinjoraw id-dispożizzjonijiet tad-dritt nazzjonali li jirriżervaw il-ġuriżdizzjoni biex tinstema' kawża fejn id-dritt tal-Unjoni jista' jiġi applikat għal korp li ma jissodisfax ir-rekwiżiti ta' indipendenza u imparzjalità; Jinnota li l-Qorti Suprema tar-rinviju (is-Sezzjoni tax-Xogħol) sussegwentement ikkonkludiet fis-sentenza tagħha tal-5 ta' Diċembru 2019 li s-Sezzjoni Dixxiplinari ma tissodisfax ir-rekwiżiti ta' tribunal indipendenti u imparzjali skont id-dritt Pollakk u dak tal-Unjoni, u li l-Qorti Suprema (is-Sezzjonijiet Ċivili, Kriminali u tax-Xogħol) adottat riżoluzzjoni fit-23 ta' Jannar 2020 fejn tenniet li s-Sezzjoni Dixxiplinari mhijiex qorti minħabba n-nuqqas ta' indipendenza tagħha u għalhekk is-sentenzi tagħha ma jistgħux jitqiesu sentenzi mogħtija minn qorti maħtura kif dovut; jinnota bi tħassib serju li l-awtoritajiet Pollakki ddikjaraw li dawk id-deċiżjonijiet ma għandhom l-ebda sinifikat legali fir-rigward tat-tkomplija tal-funzjonament tas-Sezzjoni Dixxiplinari u tal-Kunsill Nazzjonali l-ġdid tal-Ġudikatura, u li t-Tribunal Kostituzzjonali ddikjara r-riżoluzzjoni tal-Qorti Suprema tal-20 ta' April 2020 antikostituzzjonali, u b'hekk inħolqot duwalità ġudizzjarja perikoluża fil-Polonja fi ksur ċar tas-supremazija tad-dritt tal-Unjoni u b'mod partikolari tal-Artikolu 19(1) tat-TUE billi dan jillimita l-effettività u l-applikazzjoni tas-sentenza tal-Qorti tal-Ġustizzja tad-19 ta' Novembru 2019 mill-qrati Pollakki; Jieħu nota tal-ordni tal-Qorti tal-Ġustizzja tat-8 ta' April 2020 li tagħti istruzzjoni lill-Polonja biex tissospendi immedjatament l-applikazzjoni tad-dispożizzjonijiet nazzjonali dwar is-setgħat tas-Sezzjoni Dixxiplinari u jistieden lill-awtoritajiet Pollakki jimplimentaw l-ordni bil-ħeffa; jistieden lill-awtoritajiet Pollakki jikkonformaw bis-sħiħ mal-ordni u jistieden lill-Kummissjoni tressaq talba addizzjonali lill-Qorti tal-Ġustizzja u tirrikjedi li jiġi impost il-ħlas ta' multa fil-każ ta' nonkonformità persistenti; jistieden lill-Kummissjoni tibda b'mod urġenti proċedimenti ta' ksur b'relazzjoni mad-dispożizzjonijiet nazzjonali dwar is-setgħat tas-Sezzjoni Straordinarja, peress li l-kompożizzjoni tagħha tbati mill-istess difetti bħas-Sezzjoni Dixxiplinari; Il-kompożizzjoni u l-funzjonament tal-Kunsill Nazzjonali l-ġdid tal-Ġudikatura Ifakkar li huwa f'idejn l-Istati Membri li jistabbilixxu kunsill għall-ġudikatura, iżda li, meta jiġi stabbilit tali kunsill, l-indipendenza tiegħu trid tiġi ggarantita f'konformità mal-istandards Ewropej u l-kostituzzjoni tal-Istat Membru; ifakkar li, wara r-riforma tal-Kunsill Nazzjonali tal-Ġudikatura, li huwa l-korp responsabbli għas-salvagwardja tal-indipendenza tal-qrati u l-imħallfin f'konformità mal-Artikolu 186(1) tal-Kostituzzjoni Pollakka, permezz tal-Att tat-8 ta' Diċembru 2017 li jemenda l-Att dwar il-Kunsill Nazzjonali tal-Ġudikatura u ċerti atti oħra, il-komunità ġudizzjarja fil-Polonja tneħħitilha is-setgħa li tiddelega rappreżentanti għall-Kunsill Nazzjonali tal-Ġudikatura, u b'hekk tilfet l-influwenza tagħha fuq ir-reklutaġġ u l-promozzjoni tal-imħallfin; ifakkar li qabel ir-riforma, 15 minn 25 membru tal-Kunsill Nazzjonali tal-Ġudikatura kienu mħallfin eletti mill-pari tagħhom, filwaqt li minn mindu saret ir-riforma tal-2017, dawk l-imħallfin jiġu eletti mill-Parlament Pollakk; jiddispjaċih ħafna li, flimkien mat-terminazzjoni prematura fil-bidu tal-2018 tal-mandati tal-membri kollha maħtura skont ir-regoli l-antiki, din il-miżura wasslet għal politiċizzazzjoni estensiva tal-Kunsill Nazzjonali tal-Ġudikatura; Ifakkar li l-Qorti Suprema, fl-implimentazzjoni tal-kriterji stabbiliti mill-Qorti tal-Ġustizzja fis-sentenza tagħha tad-19 ta' Novembru 2019, iddikjarat fis-sentenza tagħha tal-5 ta' Diċembru 2019 u fid-deċiżjonijiet tagħha tal-15 ta' Jannar 2020, kif ukoll fir-riżoluzzjoni tagħha tat-23 ta' Jannar 2020, li r-rwol deċiżiv tal-Kunsill Nazzjonali l-ġdid tal-Ġudikatura, fl-għażla tal-imħallfin tas-Sezzjoni Dixxiplinari li kienet għadha kif inħolqot, jimmina l-indipendenza u l-imparzjalità ta' din tal-aħħar; jinsab imħasseb dwar l-istatus legali tal-imħallfin maħtura jew promossi mill-Kunsill Nazzjonali l-ġdid tal-Ġudikatura fil-kompożizzjoni attwali tiegħu u dwar l-impatt li l-parteċipazzjoni tagħhom fl-aġġudikazzjoni jista' jkollha fuq il-validità u l-legalità tal-proċedimenti; Ifakkar li n-Network Ewropew tal-Kunsilli għall-Ġudikatura ssospenda l-Kunsill Nazzjonali l-ġdid tal-Ġudikatura fis-17 ta' Settembru 2018 minħabba li ma baqax jissodisfa r-rekwiżiti ta' indipendenza mis-setgħat leġiżlattivi u eżekuttivi u nieda l-proċedura ta' espulsjoni f'April 2020; Jistieden lill-Kummissjoni tniedi proċedimenti ta' ksur rigward l-Att tat-12 ta' Mejju 2011 dwar il-Kunsill Nazzjonali tal-Ġudikatura, kif emendat fit-8 ta' Diċembru 2017, u biex titlob lill-Qorti tal-Ġustizzja tissospendi l-attivitajiet tal-Kunsill Nazzjonali l-ġdid tal-Ġudikatura permezz ta' miżuri interim; Ir-regoli li jirregolaw l-organizzazzjoni tal-qrati komuni u l-ħatra tal-presidenti tal-qrati u r-reġim tal-irtirar għall-imħallfin tal-qrati komuni Jiddispjaċih li l-Ministru tal-Ġustizzja, li, fis-sistema Pollakka, huwa wkoll il-Prosekutur Ġenerali, kiseb is-setgħa li jaħtar u jkeċċi l-presidenti tal-qrati inferjuri fid-diskrezzjoni tiegħu matul perjodu tranżitorju ta' 6 xhur, u li fil-perjodu 2017-2018, il-Ministru tal-Ġustizzja ssostitwixxa aktar minn 150 president u viċi president tal-qrati; jinnota li, wara dan il-perjodu, it-tneħħija tal-presidenti tal-qrati baqgħet f'idejn il-Ministru tal-Ġustizzja, u prattikament mingħajr ebda kontroll effettiv marbut ma' dik is-setgħa; jinnota, barra minn hekk, li l-Ministru tal-Ġustizzja kiseb ukoll setgħat "dixxiplinari" oħra vis-à-vis il-presidenti tal-qrati, u l-presidenti tal-qrati superjuri, li min-naħa tagħhom, issa għandhom setgħat amministrattivi kbar vis-à-vis il-presidenti tal-qrati inferjuri; jiddispjaċih dwar din id-disfatta kbira għall-istat tad-dritt u l-indipendenza ġudizzjarja fil-Polonja; Jiddispjaċih li l-Att tal-20 ta' Diċembru 2019 li daħal fis-seħħ fl-14 ta' Frar 2020 biddel il-kompożizzjoni tal-assembleji tal-imħallfin u mexxa wħud mis-setgħat ta' dawk il-korpi ġudizzjarji awtonomi għall-kulleġġi tal-presidenti tal-qrati maħtura mill-Ministru tal-Ġustizzja; Ifakkar li fis-sentenza tagħha tal-5 ta' Novembru 2019, il-Qorti tal-Ġustizzja sabet li d-dispożizzjonijiet tal-Att tat-12 ta' Lulju 2017 li jemenda l-Att dwar l-organizzazzjoni tal-qrati komuni u ċerti atti oħra, li baxxew l-età tal-irtirar tal-imħallfin tal-qrati komuni, filwaqt li ppermettew lill-Ministru tal-Ġustizzja jiddeċiedi dwar l-estensjoni tas-servizz attiv tagħhom, u li stabbilixxew età tal-irtirar differenti skont il-ġeneru tagħhom, imorru kontra d-dritt tal-Unjoni; Id-drittijiet u l-indipendenza tal-imħallfin, inkluż ir-reġim dixxiplinari l-ġdid għall-imħallfin Jiddenunċja d-dispożizzjonijiet il-ġodda li jintroduċu sanzjonijiet u reati dixxiplinari ulterjuri fir-rigward tal-imħallfin u l-presidenti tal-qrati minħabba li joħolqu riskju serju għall-indipendenza ġudizzjarja; jiddenunċja l-fatt li d-dispożizzjonijiet il-ġodda jipprojbixxu kwalunkwe attività politika tal-imħallfin, jobbligaw lill-imħallfin jiżvelaw pubblikament is-sħubija tagħhom f'assoċjazzjonijiet u jirrestrinġu b'mod sostanzjali d-deliberazzjonijiet tal-korpi ġudizzjarji awtonomi, peress li dan imur lil hinn mill-prinċipji ta' ċertezza legali, neċessità u proporzjonalità fir-restrizzjoni tal-libertà ta' espressjoni tal-imħallfin; Jinsab imħasseb ħafna dwar il-proċedimenti ġudizzjarji mnedija kontra mħallfin u prosekuturi fil-Polonja b'rabta mad-deċiżjonijiet dixxiplinari tagħhom li japplikaw id-dritt tal-Unjoni jew ma' dikjarazzjonijiet pubbliċi fid-difiża tal-indipendenza ġudizzjarja u l-istat tad-dritt fil-Polonja; b'mod partikolari, jikkundanna t-theddida ta' proċedimenti dixxiplinarji kontra aktar minn 10 % tal-imħallfin talli ffirmaw ittra indirizzata lill-OSKE dwar it-tmexxija xierqa tal-elezzjonijiet presidenzjali u talli appoġġjaw lill-imħallfin ripressi; jikkundanna l-kampanja ta' malafama fil-konfront ta' mħallfin Pollakki u l-involviment ta' uffiċjali pubbliċi fiha; jistieden lill-awtoritajiet Pollakki jżommu lura mill-użu abbużiv tal-proċedimenti dixxiplinari u milli jwettqu attivitajiet oħra li jdgħajfu l-awtorità tal-ġudikatura; Jistieden lill-awtoritajiet Pollakki jneħħu d-dispożizzjonijiet il-ġodda (dwar ir-reati dixxiplinari u oħrajn) li jipprevjenu lill-qrati milli jeżaminaw kwistjonijiet ta' indipendenza u imparzjalità ta' mħallfin oħra mill-perspettiva tad-dritt tal-Unjoni u l-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali (KEDB), u li b'hekk iċaħħdu lill-imħallfin milli jeżerċitaw id-dmir tagħhom skont id-dritt tal-Unjoni li jwarrbu d-dispożizzjonijiet nazzjonali li jmorru kontra d-dritt tal-Unjoni; Jilqa' t-tnedija tal-proċedimenti ta' ksur mill-Kummissjoni fir-rigward tad-dispożizzjonijiet il-ġodda msemmija hawn fuq; jiddispjaċih li mid-29 ta' April 2020 ma sar l-ebda progress; jistieden lill-Kummissjoni tittratta l-każ bħala kwistjoni ta' prijorità u titlob lill-Qorti tal-Ġustizzja tuża l-proċedura mħaffa u tikkonċedi miżuri interim, f'dak li għandu x'jaqsam mar-rinviju tal-kawża lill-Qorti tal-Ġustizzja; L-istatus tal-Prosekutur Ġenerali u l-organizzazzjoni tal-Uffiċċju tal-Prosekutur Pubbliku Jiddenunċja l-fużjoni tal-uffiċċju tal-Ministru tal-Ġustizzja u dak tal-Prosekutur Ġenerali, is-setgħat miżjuda tal-Prosekutur Ġenerali vis-à-vis is-sistema ta' prosekuzzjoni, is-setgħat miżjuda tal-Ministru tal-Ġustizzja fir-rigward tal-ġudikatura (l-Att tas-27 ta' Lulju 2001 dwar l-organizzazzjoni tal-qrati komuni, kif emendat) u l-pożizzjoni dgħajfa ta' kontrolli fuq dawn is-setgħat (il-Kunsill Nazzjonali tal-Prosekuturi Pubbliċi), peress li dan kollu jirriżulta fl-akkumulazzjoni ta' eċċess ta' setgħat għal persuna waħda u għandu konsegwenzi negattivi diretti għall-indipendenza tas-sistema tal-prosekuzzjoni mill-isfera politika, kif iddikjarat mill-Kummissjoni ta' Venezja; Ifakkar li fis-sentenza tagħha tal-5 ta' Novembru 2019, il-Qorti tal-Ġustizzja sabet li t-tnaqqis fl-età tal-irtirar tal-prosekuturi pubbliċi kien imur kontra d-dritt tal-Unjoni minħabba li jistabbilixxi età tal-irtirar differenti għall-prosekuturi pubbliċi rġiel u dawk nisa fil-Polonja; Valutazzjoni kumplessiva tas-sitwazzjoni tal-istat tad-dritt fil-Polonja Jaqbel mal-Kummissjoni, mal-Assemblea Parlamentari tal-Kunsill tal-Ewropa u mal-Grupp ta' Stati kontra l-Korruzzjoni u mar-Rapporteur Speċjali tan-Nazzjonijiet Uniti dwar l-Indipendenza tal-Imħallfin u l-Avukati li l-bidliet separati msemmija hawn fuq għall-qafas leġiżlattiv li jirregola s-sistema ġudizzjarja, fid-dawl tal-interazzjoni u l-impatt ġenerali tagħhom, jammontaw għal ksur serju, sostnut u sistemiku tal-istat tad-dritt, minħabba li jippermettu li s-setgħat leġiżlattivi u eżekuttivi jinterferixxu fl-istruttura u l-eżiti kollha tas-sistema ġudizzjarja b'mod li huwa inkompatibbli mal-prinċipji ta' separazzjoni tas-setgħat u l-istat tad-dritt, u b'hekk idgħajfu b'mod sinifikanti l-indipendenza tal-ġudikatura fil-Polonja; jikkundanna l-impatt destabbilizzanti fuq l-ordinament ġuridiku Pollakk tal-miżuri meħuda u tal-ħatriet magħmula mill-awtoritajiet Pollakki mill-2016; Protezzjoni tad-drittijiet fundamentali fil-Polonja Il-Kummissarju Pollakk għad-Drittijiet tal-Bniedem Jinsab imħasseb dwar l-attakki politiċi fuq l-indipendenza tal-Uffiċċju tal-Kummissarju għad-Drittijiet tal-Bniedem; jenfasizza l-fatt li l-Kummissarju għad-Drittijiet tal-Bniedem ikkritika b'mod pubbliku, fi ħdan il-qasam ta' responsabbiltà tiegħu, diversi miżuri meħuda mill-gvern attwali; ifakkar fil-fatt li l-istatut tal-Kummissarju għad-Drittijiet tal-Bniedem huwa minqux fil-Kostituzzjoni Pollakka u li l-mandat tal-Kummissarju għad-Drittijiet tal-Bniedem attwali għandu jintemm f'Settembru 2020; ifakkar li, skont il-Kostituzzjoni Pollakka, il-Kummissarju għandu jiġi elett mis-Sejm bil-kunsens tas-Senat; Id-dritt għal proċess ġust Jinsab imħasseb dwar rapporti li jallegaw dewmien bla bżonn fil-proċedimenti tal-qrati, diffikultajiet fl-aċċess għall-assistenza legali waqt l-arrest, u każijiet ta' rispett insuffiċjenti tal-kunfidenzjalità tal-komunikazzjoni bejn l-avukati u l-klijenti; jistieden lill-Kummissjoni tissorvelja mill-qrib is-sitwazzjoni rigward l-avukati fil-Polonja; ifakkar fid-dritt taċ-ċittadini kollha li jieħdu parir, ikollhom difiża u jkunu rrappreżentati minn avukat indipendenti skont l-Artikoli 47 u 48 tal-Karta; Jinsab imħasseb li, mid-dħul fis-seħħ – fl-14 ta' Frar 2020 – tal-Att tal-20 ta' Diċembru 2019, is-Sezzjoni Straordinarja biss – li jeżistu dubji dwar l-indipendenza u l-imparzjalità tagħha stess – tista' tiddeċiedi jekk imħallef, tribunal jew qorti humiex indipendenti u imparzjali, u dan iċċaħħad liċ-ċittadini minn element importanti ta' stħarriġ ġudizzjarju fl-istanzi l-oħra kollha; ifakkar fil-fatt li skont il-ġurisprudenza tal-Qorti tal-Ġustizzja, id-dritt għal proċess ġust jobbliga lil kull qorti tivverifika, fuq l-inizjattiva tagħha stess, jekk tissodisfax il-kriterji ta' indipendenza u imparzjalità; Id-dritt għall-informazzjoni u l-libertà ta' espressjoni, inkluża l-libertà u l-pluraliżmu tal-midja Itenni li l-libertà tal-midja u l-pluraliżmu tal-midja huma inseparabbli mid-demokrazija u mill-istat tad-dritt u li d-dritt li wieħed jinforma u d-dritt li jkun infurmat jifformaw parti mill-valuri demokratiċi bażiċi li fuqhom hija bbażata l-Unjoni; ifakkar li, fir-riżoluzzjoni tiegħu tas-16 ta' Jannar 2020, il-Parlament talab lill-Kunsill sabiex fis-seduti ta' smigħ skont l-Artikolu 7(1) tat-TUE jindirizza kwalunkwe żvilupp ġdid fil-qasam tal-libertà ta' espressjoni, inkluża l-libertà tal-midja; Ifakkar li, fir-riżoluzzjoni tiegħu tal-14 ta' Settembru 2016, il-Parlament esprima t-tħassib tiegħu dwar il-bidliet li kienu diġà ġew adottati u li kienu għadhom kif ġew issuġġeriti fil-liġi Pollakka dwar il-midja; itenni t-talba tiegħu lill-Kummissjoni biex twettaq valutazzjoni tal-leġiżlazzjoni adottata fir-rigward tal-kompatibbiltà tagħha mad-Dritt tal-Unjoni, b'mod partikolari mal-Artikolu 11 tal-Karta u l-liġi tal-UE dwar il-midja pubblika; Jesprimi t-tħassib serju tiegħu dwar l-azzjonijiet imwettqa f'dawn l-aħħar snin mill-awtoritajiet Pollakki b'relazzjoni max-xandar pubbliku, inkluża r-ristrutturazzjoni tax-xandar pubbliku f'xandar favur il-gvern, fejn ipprevjena lill-midja pubblika u lill-korpi governattivi tagħha milli jesprimu vuċijiet indipendenti jew diverġenti u billi eżerċita kontroll fuq il-kontenut tax-xandir; ifakkar fil-fatt li l-Artikolu 54 tal-Kostituzzjoni Pollakka jiggarantixxi l-libertà ta' espressjoni u jipprojbixxi ċ-ċensura; Huwa mħasseb ħafna dwar l-użu eċċessiv ta' kawżi ta' malafama minn numru ta' politiċi kontra ġurnalisti, inkluż billi jimponu multi kriminali u jissospendu ġurnalisti milli jeżerċitaw il-professjoni tagħhom; jibża' li jkun hemm effett dissważiv fuq il-professjoni u l-indipendenza tal-ġurnalisti u tal-midja; jistieden lill-awtoritajiet Pollakki jiggarantixxu aċċess għal rimedji legali xierqa għall-ġurnalisti u l-familji tagħhom li jkunu s-suġġett ta' kawżi maħsuba biex joħonqu jew jintimidaw il-midja indipendenti; jistieden lill-awtoritajiet Pollakki jimplimentaw bis-sħiħ ir-Rakkomandazzjoni tal-Kunsill tal-Ewropa tat-13 ta' April 2016 dwar il-protezzjoni tal-ġurnaliżmu u s-sikurezza tal-ġurnalisti u ta' atturi oħra tas-settur tal-midja; jiddispjaċih li s'issa l-Kummissjoni għadha ma ressqitx leġiżlazzjoni kontra SLAPP (kawża strateġika kontra l-parteċipazzjoni pubblika) li tipproteġi wkoll lill-ġurnalisti Pollakki u l-midja minn kawżi vessatorji; Jinsab imħasseb dwar il-każijiet irrappurtati ta' detenzjoni ta' ġurnalisti talli għamlu xogħolhom meta rrappurtaw dwar protesti kontra l-lockdown tul il-pandemija tal-COVID-19; Il-libertà akkademika Jesprimi tħassib dwar l-użu u t-theddida ta' litigazzjoni rigward malafama kontra l-akkademiċi; jistieden lill-awtoritajiet Pollakki jirrispettaw il-libertà tal-kelma u l-libertà akkademika, f'konformità mal-istandards internazzjonali; Jistieden lill-Parlament Pollakk iħassar il-Kapitolu 6c tal-Att tat-18 ta' Diċembru 1998 dwar l-Istitut ta' Kommemorazzjoni Nazzjonali għall-Prosekuzzjoni tar-Reati kontra n-Nazzjon Pollakk, li jipperikola l-libertà tal-kelma u r-riċerka indipendenti billi jistabbilixxi bħala reat ċivili bi tressiq quddiem il-qrati ċivili kwalunkwe azzjoni ta' dannu għar-reputazzjoni tal-Polonja u tal-poplu tagħha, pereżempju fil-każ ta' akkuża ta' kompliċità tal-Polonja jew tal-Pollakki fl-Olokawstu; Il-libertà ta' assemblea Itenni t-talba tiegħu lill-Gvern Pollakk biex jirrispetta d-dritt għal-libertà ta' assemblea billi jneħħi mill-Att attwali tal-24 ta' Lulju 2015 dwar l-assembleji pubbliċi, kif emendat fit-13 ta' Diċembru 2016, id-dispożizzjonijiet li jagħtu prijorità lill-assembleji "ċikliċi" approvati mill-Gvern; iħeġġeġ lill-awtoritajiet Pollakki joqogħdu lura milli japplikaw sanzjonijiet kriminali kontra persuni li jipparteċipaw f'assembleji jew kontrodimostrazzjonijiet paċifiċi u biex iwaqqgħu l-akkużi kriminali kontra d-dimostranti paċifiċi; iħeġġeġ, barra minn hekk, lill-awtoritajiet Pollakki jipproteġu b'mod adegwat l-assembleji paċifiċi u jressqu quddiem il-ġustizzja lil dawk li jattakkaw vjolentement lill-persuni li jipparteċipaw f'assembleji paċifiċi; Jinsab imħasseb dwar il-projbizzjoni restrittiva ħafna fuq l-assembleji pubbliċi li kienet fis-seħħ matul il-pandemija tal-COVID-19 mingħajr l-introduzzjoni ta' stat ta' diżastru nazzjonali kif stipulat fl-Artikolu 232 tal-Kostituzzjoni Pollakka u jinsisti fuq il-ħtieġa li jiġi applikat il-prinċipju tal-proporzjonalità meta jiġi ristrett id-dritt ta' assemblea; Il-libertà ta' assoċjazzjoni Jistieden lill-awtoritajiet Pollakki jimmodifikaw l-Att tal-15 ta' Settembru 2017 dwar l-Istitut Nazzjonali għal-Libertà – Ċentru għall-Iżvilupp tas-Soċjetà Ċivili, sabiex jiġu żgurati aċċess għall-finanzjament mill-istat għal gruppi kritiċi tas-soċjetà ċivili, fil-livell lokali, reġjonali u nazzjonali, u distribuzzjoni ekwa, imparzjali u trasparenti tal-fondi pubbliċi lis-soċjetà ċivili, biex b'hekk tiġi żgurata rappreżentanza pluralistika; itenni t-talba tiegħu biex ikun disponibbli finanzjament adegwat għall-organizzazzjonijiet ikkonċernati permezz ta' strumenti ta' finanzjament differenti fil-livell tal-Unjoni, bħall-fergħa tal-valuri tal-Unjoni tal-Programm il-ġdid dwar iċ-Ċittadini, l-Ugwaljanza, id-Drittijiet u l-Valuri u l-proġetti pilota tal-Unjoni; jinsab imħasseb ħafna li l-Membri Pollakki tal-Kumitat Ekonomiku u Soċjali Ewropew qed iħabbtu wiċċhom ma' pressjoni politika għall-azzjonijiet meħuda fl-ambitu tal-mandat tagħhom; Huwa mħasseb dwar l-istqarrija għall-istampa mill-Ministru għall-Ġustizzja u mil-Ministru għall-Ambjent fir-rigward ta' ċerti organizzazzjonijiet mhux governattivi, bil-għan li jistigmatizzawhom bħala entitajiet li jaħdmu fl-interess ta' atturi barranin; jinsab imħasseb serjament dwar il-proġett ippjanat għal abbozz ta' liġi dwar il-ħolqien ta' reġistru pubbliku dwar il-finanzjament tal-organizzazzjonijiet mhux governattivi li jobbligahom jiddikjaraw kwalunkwe sors ta' finanzjament barrani; Il-privatezza u l-protezzjoni tad-data Itenni l-konklużjoni tiegħu stabbilita fir-riżoluzzjoni tiegħu tal-14 ta' Settembru 2016 li s-salvagwardji proċedurali u l-kundizzjonijiet materjali stabbiliti fl-Att tal-10 ta' Ġunju 2016 dwar l-azzjonijiet kontra t-terroriżmu u fl-Att tas-6 ta' April 1990 dwar il-pulizija, kif emendat, għall-implimentazzjoni tas-sorveljanza sigrieta mhumiex biżżejjed għall-prevenzjoni tal-użu eċċessiv jew interferenza mhux ġustifikata fil-privatezza u l-protezzjoni tad-data tal-individwi, inklużi l-mexxejja tal-oppożizzjoni u tas-soċjetà ċivili; itenni t-talba tiegħu lill-Kummissjoni biex twettaq valutazzjoni ta' dik il-leġiżlazzjoni fir-rigward tal-kompatibbiltà tagħha mad-Dritt tal-Unjoni, u jħeġġeġ lill-awtoritajiet Pollakki jirrispettaw bis-sħiħ il-privatezza taċ-ċittadini kollha; Jinsab imħasseb ħafna dwar il-fatt li l-Ministeru għall-Affarijiet Diġitali tal-Polonja ttrasferixxa data personali mis-Sistema Elettronika Universali għal Reġistrazzjoni tal-Popolazzjoni (minn hawn 'il quddiem "ir-reġistru PESEL") lill-operatur tas-servizzi postali fit-22 ta' April 2020, sabiex jiffaċilita l-organizzazzjoni tal-elezzjonijiet presidenzjali fl-10 ta' Mejju 2020 permezz ta' votazzjoni bil-posta, mingħajr bażi legali xierqa biex jagħmel dan, peress li l-Parlament Pollakk ma adottax abbozz ta' liġi li jippermetti li ssir elezzjoni kompletament permezz tal-posta sas-7 ta' Mejju 2020; jinnota, barra minn hekk, li r-reġistru PESEL mhuwiex identiku għar-reġistru elettorali u jinkludi wkoll id-data personali ta' ċittadini ta' Stati Membri oħra, u li, għalhekk, it-trasferiment imsemmi hawn fuq jista' jikkostitwixxi ksur potenzjali tar-Regolament (UE) 2016/679; ifakkar li l-Bord Ewropew għall-Protezzjoni tad-Data (EDPB) iddikjara li l-awtoritajiet pubbliċi jistgħu jiżvelaw informazzjoni dwar individwi inklużi fil-listi elettorali, iżda biss meta dan ikun awtorizzat speċifikament mil-liġi nazzjonali; jinnota li l-Kummissarju Pollakk għad-Drittijiet tal-Bniedem ressaq ilment quddiem il-Qorti Amministrattiva Reġjonali f'Varsavja abbażi ta' ksur possibbli tal-Artikoli 7 u 51 tal-Kostituzzjoni Pollakka mill-Ministeru għall-Affarijiet Diġitali tal-Polonja; L-edukazzjoni komprensiva dwar is-sesswalità Itenni t-tħassib serju tiegħu, espress fir-riżoluzzjoni tiegħu tal-14 ta' Novembru 2019, kondiviż ukoll mill-Kummissarju għad-Drittijiet tal-Bniedem tal-Kunsill tal-Ewropa, dwar l-abbozz ta' liġi li jemenda l-Artikolu 200b tal-Kodiċi Penali Pollakk, kif tressaq quddiem il-Parlament Pollakk fl-ambitu tal-inizjattiva "Stop pedofilii", fid-dawl tad-dispożizzjonijiet estremament vagi, wiesgħa u sproporzjonati tiegħu, li de facto jippruvaw jikkriminalizzaw it-tixrid tal-edukazzjoni sesswali lill-minorenni u li l-ambitu tiegħu potenzjalment jhedded lill-persuni kollha, b'mod partikolari l-ġenituri, l-għalliema u l-edukaturi tas-sess, b'massimu ta' tliet snin ħabs għat-tagħlim dwar is-sesswalità tal-bniedem, is-saħħa u r-relazzjonijiet intimi; Jenfasizza li edukazzjoni sesswali komprensiva u dwar ir-relazzjonijiet adegwata għall-età u bbażata fuq l-evidenza hija essenzjali għall-bini tal-ħiliet taż-żgħażagħ biex ikollhom relazzjonijiet b'saħħithom, ugwali, sikuri u li fihom il-partijiet jieħdu ħsieb xulxin, u li kif ukoll ikunu ħielsa minn kull diskriminazzjoni, koerċizzjoni u vjolenza; jemmen li l-edukazzjoni komprensiva dwar is-sesswalità għandha wkoll impatt pożittiv fuq l-eżiti tal-ugwaljanza bejn is-sessi, inkluż billi tittrasforma n-normi dannużi tas-sessi u l-attitudnijiet lejn il-vjolenza sessista, tgħin biex jiġu prevenuti l-vjolenza bejn sħab intimi u l-koerċizzjoni sesswali, l-omofobija u t-transfobija, tikser is-silenzju li jeżisti dwar il-vjolenza sesswali, l-isfruttament sesswali jew l-abbuż, u tagħti s-setgħa liż-żgħażagħ biex ifittxu l-għajnuna; jistieden lill-Parlament Pollakk iżomm lura milli jadotta l-proposta għal abbozz ta' liġi li jemenda l-Artikolu 200b tal-Kodiċi Penali Pollakk u jistieden bil-ħeġġa lill-awtoritajiet Pollakki jiżguraw aċċess għal edukazzjoni sesswali xjentifikament preċiża u komprensiva għat-tfal kollha tal-iskola f'konformità mal-istandards internazzjonali, u li dawk li jipprovdu tali edukazzjoni u informazzjoni jingħataw sostenn biex jagħmlu dan b'mod fattwali u oġġettiv; Is-saħħa sesswali u riproduttiva u d-drittijiet assoċjati Ifakkar li, f'konformità mal-Karta tad-Drittijiet Fundamentali, il-KEDB u l-ġurisprudenza tal-Qorti Ewropea tad-Drittijiet tal-Bniedem, is-saħħa sesswali u riproduttiva tan-nisa hija relatata ma' diversi drittijiet tal-bniedem, inkluż id-dritt għall-ħajja u għad-dinjità, il-libertà minn trattament inuman u degradanti, id-dritt għal aċċess għall-kura tas-saħħa, id-dritt għall-privatezza, id-dritt għall-edukazzjoni u l-projbizzjoni tad-diskriminazzjoni, hekk kif inhu rifless ukoll fil-Kostituzzjoni Pollakka; Ifakkar li l-Parlament diġà kkritika bil-qawwa, fir-riżoluzzjoni tiegħu tal-15 ta' Novembru 2017 kwalunkwe proposta leġiżlattiva li tipprojbixxi l-abort f'każijiet ta' insuffiċjenzi severi u fatali tal-fetu, li b'hekk tillimita drastikament u tersaq viċin tal-projbizzjoni fil-prattika fuq l-aċċess għall-abort fil-Polonja billi bosta aborti legali jitwettqu f'dak l-ambitu, u enfasizza li l-aċċess universali għall-kura tas-saħħa, inklużi l-kura tas-saħħa sesswali u riproduttiva u d-drittijiet assoċjati, huwa dritt fundamentali tal-bniedem; jiddispjaċih dwar l-emendi proposti għall-Att tal-5 ta' Diċembru 1996 dwar il-professjonijiet tat-tobba u tad-dentisti, li fl-ambitu tagħhom it-tobba ma jkunux aktar obbligati legalment li jindikaw faċilità jew prattikant alternattiv f'każ ta' ċaħda ta' servizzi tas-saħħa sesswali u riproduttiva minħabba twemmin personali; jinsab imħasseb dwar l-użu tal-klawsola tal-kuxjenza, inkluż in-nuqqas ta' mekkaniżmi affidabbli ta' riferiment u n-nuqqas ta' rikors f'waqtu għan-nisa li jiġu rrifjutati tali servizzi; jistieden lill-Parlament Pollakk iżommu lura minn kwalunkwe tentattiv ieħor biex jirrestrinġi s-saħħa sesswali u riproduttiva u d-drittijiet relatati tan-nisa; jafferma bil-qawwa li ċ-ċaħda tas-servizzi tas-saħħa sesswali u riproduttiva u tad-drittijiet relatati hija forma ta' vjolenza kontra n-nisa u l-bniet; jistieden lill-awtoritajiet Pollakki jieħdu miżuri biex jimplimentaw bis-sħiħ is-sentenzi mogħtija tal-Qorti Ewropea tad-Drittijiet tal-Bniedem f'każijiet kontra l-Polonja, li ddeċidiet diversi drabi li l-liġijiet restrittivi dwar l-abort u n-nuqqas ta' implimentazzjoni jiksru d-drittijiet tal-bniedem tan-nisa; Ifakkar li t-tentattivi preċedenti biex jiġi limitat aktar id-dritt għall-abort, li fil-Polonja diġà huwa fost l-aktar ristretti fl-Unjoni, twaqqfu fl-2016 u fl-2018 b'riżultat ta' oppożizzjoni massiċċa miċ-ċittadini Pollakki kif espress fil-"Protesti Suwed"; jistieden bil-ħeġġa lill-awtoritajiet Pollakki jikkunsidraw li jirrevokaw il-liġi li tillimita l-aċċess tan-nisa u tal-bniet għall-pillola kontraċettiva ta' emerġenza; Id-diskors ta' mibegħda, id-diskriminazzjoni pubblika, il-vjolenza kontra n-nisa, il-vjolenza domestika u l-imġiba intolleranti fil-konfront tal-minoranzi u gruppi vulnerabbli oħra, inklużi l-persuni LGBTI Iħeġġeġ lill-awtoritajiet Pollakki jieħdu l-miżuri kollha meħtieġa biex jiġu miġġielda b'mod sod id-diskors ta' mibegħda razzjali u l-inċitament għall-vjolenza, online u offline, u jikkundannaw pubblikament u jiddistanzjaw ruħhom mid-diskors ta' mibegħda razzista minn persuni pubbliċi, inklużi politiċi u uffiċjali tal-midja, jindirizzaw preġudizzji u sentimenti negattivi fil-konfront ta' minoranzi nazzjonali u etniċi (inklużi r-Rom), migranti, rifuġjati u persuni li jfittxu asil u biex jiżguraw infurzar effettiv tal-liġijiet li jiddikjaraw bħala illegali l-partiti jew l-organizzazzjonijiet li jippromwovu jew jinċitaw id-diskriminazzjoni razzjali; jistieden lill-awtoritajiet Pollakki jikkonformaw mar-rakkomandazzjonijiet tal-2019 tal-Kumitat tan-Nazzjonijiet Uniti dwar l-Eliminazzjoni tad-Diskriminazzjoni Razzjali; Jinsab imħasseb ħafna bid-deċiżjoni reċenti meħuda mill-Ministru tal-Ġustizzja Pollakkbiex jitnieda l-ħruġ uffiċjali tal-Polonja mill-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika (il-Konvenzjoni ta' Istanbul); iħeġġeġ lill-awtoritajiet Pollakki japplikaw b'mod prattiku u effettiv dik il-Konvenzjoni, inkluż billi jiżguraw l-applikazzjoni tal-leġiżlazzjoni eżistenti fil-pajjiż kollu, kif ukoll billi jipprovdu għadd suffiċjenti ta' postijiet ta' kenn ta' kwalità għan-nisa vittmi ta' vjolenza u t-tfal tagħhom; jibża' li dan il-pass jista' jkun daqqa ta' ħarta serja fir-rigward tal-ugwaljanza bejn is-sessi u d-drittijiet tan-nisa; Jinnota li l-Istħarriġ II ta' Mejju 2020 dwar l-LGBTI mmexxi mill-Aġenzija tal-Unjoni Ewropea għad-Drittijiet Fundamentali jenfasizza żieda fl-intolleranza u l-vjolenza fil-Polonja kontra l-persuni LGBTI jew persuni meqjusa bħala LGBTI u xettiċiżmu totali lejn il-ġlieda tal-Gvern kontra l-preġudizzju u l-intolleranza mir-rispondenti LGBTI Pollakk, li rreġistraw il-perċentwali l-aktar baxxa mal-Unjoni kollha (4 % biss), u l-ogħla perċentwali ta' rispondenti li qalu li jevitaw li jmorru ċerti postijiet għax jibżgħu li jiġu attakkati, li jingħataw fastidju jew li jiġu mhedda (79 %); Ifakkar, anke fil-kuntest tal-kampanja presidenzjali tal-2020, fil-pożizzjoni tiegħu espressa fir-riżoluzzjoni tiegħu tat-18 ta' Diċembru 2019, meta ddenunċja bil-qawwa kwalunkwe diskriminazzjoni kontra l-persuni LGBTI u l-ksur tad-drittijiet fundamentali tagħhom mill-awtoritajiet pubbliċi, inklużi d-diskors ta' mibegħda minn awtoritajiet pubbliċi u minn uffiċjali eletti, il-projbizzjoni tad-dimostrazzjonjiet Pride u l-protezzjoni inadegwata kontra attakki fuqhom u programmi ta' sensibilizzazzjoni, id-dikjarazzjonijiet ta' żoni fil-Polonja ħielsa mill-hekk imsejħa "ideoloġija LGBT", u l-adozzjoni ta' "Karti Reġjonali tad-Drittijiet tal-Familja", li jiddiskriminaw b'mod partikolari kontra familji b'ġenitur wieħed u familji LGBTI; jinnota n-nuqqas ta' kwalunkwe titjib fis-sitwazzjoni tal-persuni LGBTI fil-Polonja mill-adozzjoni ta' dik ir-riżoluzzjoni u li s-saħħa mentali u s-sikurezza fiżika tal-persuni LGBTI Pollakki huma partikolarment fir-riskju; ifakkar fil-kundanna ta' tali azzjonijiet mill-Kummissarju Pollakk għad-Drittijiet tal-Bniedem, li ressaq disa' lmenti quddiem il-qrati amministrattivi fejn argumenta li ż-żoni ħielsa mil-LGBTI jiksru d-dritt tal-Unjoni, u mill-Kummissjoni u l-organizzazzjonijiet internazzjonali; ifakkar li l-infiq taħt il-fondi ta' koeżjoni m'għandux jiddiskrimina abbażi tal-orjentazzjoni sesswali u li l-muniċipalitajiet li jaġixxu bħala impjegaturi jeħtiġilhom jirrispettaw id-Direttiva tal-Kunsill 2000/78/KE, li tipprojbixxi d-diskriminazzjoni u l-fastidju minħabba l-orjentazzjoni sesswali fl-impjiegi; fid-dawl ta' dan, jesprimi t-tħassib serju tiegħu dwar il-fatt li l-Ministru tal-Ġustizzja ta appoġġ finanzjarju lil muniċipalitajiet li kienu esklużi mill-programm ta' ġemellaġġ Ewropew minħabba li adottaw dikjarazzjonijiet ta' "żoni ħielsa mil-LGBTI"; barra minn hekk, jinsab imħasseb ħafna li dan l-appoġġ finanzjarju se jingħata mill-Fond għall-Ġustizzja tal-Ministeru, li nħoloq biex jappoġġa lill-vittmi tal-kriminalità; jistieden lill-Kummissjoni tkompli tirrifjuta l-applikazzjonijiet għal finanzjament tal-Unjoni minn awtoritajiet li adottaw riżoluzzjonijiet bħal dawn; jistieden lill-awtoritajiet Pollakki jimplimentaw il-ġurisprudenza rilevanti tal-Qorti tal-Ġustizzja u tal-Qorti Ewropea tad-Drittijiet tal-Bniedem u f'dak il-kuntest biex jindirizzaw is-sitwazzjoni ta' konjuġi u ġenituri tal-istess sess bil-għan li tiġi żgurata t-tgawdija tagħhom tad-dritt ta' nondiskriminazzjoni fil-liġi u fil-fatt; jikkundanna l-kawżi kontra l-attivisti tas-soċjetà ċivili li ppubblikaw l-hekk imsejjaħ "Atlas tal-Mibegħda" li jiddokumenta każijiet ta' omofobija fil-Polonja; jistieden bil-ħeġġa lill-Gvern Pollakk jiżgura l-protezzjoni legali tal-persuni LGBTI kontra kull forma ta' reat ta' mibegħda u diskors ta' mibegħda; Jiddeplora bil-qawwa l-arrest tal-massa ta' 48 attivist LGBTI fit-7 ta' Awwissu 2020, magħruf bħala "Stonewall Pollakk", li jibgħat sinjal inkwetanti rigward il-libertà tal-kelma u tal-għaqda fil-Polonja; jiddeplora l-mod li bih ġew ittrattati d-detenuti, kif irrappurtat mill-Mekkaniżmu Nazzjonali ta' Prevenzjoni għall-Prevenzjoni tat-Tortura; jitlob kundanna immedjata mill-istituzzjonijiet Ewropej kollha tal-vjolenza mill-pulizija kontra l-persuni LGBTI fil-Polonja; Jiddeplora bil-qawwa l-pożizzjoni uffiċjali meħuda mill-Episkopat Pollakk fejn jitlob "terapija ta' konverżjoni" għall-persuni LGBTI; itenni l-pożizzjoni tal-Parlament fejn iħeġġeġ lill-Istati Membri jikkriminalizzaw tali prattiki u jfakkar fir-rapport ta' Mejju 2020 tal-Espert Indipendenti tan-NU dwar il-ħarsien mill-vjolenza u d-diskriminazzjoni bbażati fuq l-orjentazzjoni sesswali u l-identità tal-ġeneru, li jistieden lill-Istati Membri jadottaw projbizzjonijiet fuq il-prattiki ta' "terapija ta' konverżjoni"; Jinnota li n-nuqqas ta' indipendenza tal-ġudikatura fil-Polonja diġà beda jaffettwa l-fiduċja reċiproka bejn il-Polonja u Stati Membri oħra, speċjalment fil-qasam tal-kooperazzjoni ġudizzjarja f'materji kriminali, minħabba li l-qrati nazzjonali rrifjutaw jew eżitaw milli jikkonsenjaw persuni Pollakki ssuspettati taħt il-proċedura tal-Mandat ta' Arrest Ewropew minħabba dubji serji dwar l-indipendenza tal-ġudikatura Pollakka; iqis li t-theddida għall-uniformità tal-ordni legali tal-Unjoni mid-deterjorament tal-istat tad-dritt fil-Polonja hija partikolarment serja; jirrimarka li l-fiduċja reċiproka bejn l-Istati Membri tista' terġa' tinkiseb biss meta jiġi żgurat ir-rispett għall-valuri minquxa fl-Artikolu 2 tat-TUE; Jistieden lill-Gvern Pollakk jikkonforma mad-dispożizzjonijiet kollha relatati mal-istat tad-dritt u d-drittijiet fundamentali minquxa fit-Trattati, fil-Karta, fil-KEDB u fl-istandards internazzjonali tad-drittijiet tal-bniedem, u biex jinvolvi ruħu fi djalogu onest mal-Kummissjoni; jenfasizza li tali djalogu jeħtieġ li jsir b'mod imparzjali, kooperattiv u bbażat fuq l-evidenza; jistieden lill-Gvern Pollakk jikkoopera mal-Kummissjoni skont il-prinċipju ta' kooperazzjoni sinċiera kif stabbilit fit-TUE; jistieden lill-Gvern Pollakk jimplimenta malajr u bis-sħiħ id-deċiżjonijiet tal-tal-Qorti tal-Ġustizzja u jirrispetta l-preminenza tad-dritt tal-Unjoni; iħeġġeġ lill-gvern Pollakk iqis bis-sħiħ ir-rakkomandazzjonijiet tal-Kummissjoni ta' Venezja fl-organizzazzjoni tas-sistema ġudizzjarja, inkluż meta jkun qed iwettaq riformi ulterjuri tal-Qorti Suprema; Jistieden lill-Kunsill u lill-Kummissjoni jżommu lura milli jinterpretaw b'mod dejjaq il-prinċipju tal-istat tad-dritt, u biex jużaw il-proċedura skont l-Artikolu 7(1) tat-TUE bil-potenzjal kollu tagħha billi jindirizzaw l-implikazzjonijiet tal-azzjoni tal-Gvern Pollakk għall-prinċipji kollha minquxa fl-Artikolu 2 tat-TUE, inkluż id-demokrazija u d-drittijiet fundamentali kif enfasizzat f'dan ir-rapport; Jistieden lill-Kunsill jissokta bis-seduti ta' smigħ formali – li l-aħħar waħda minnhom saret saħansitra f'Diċembru 2018 – malajr kemm jista' jkun u biex jinkludi f'dawk is-seduti l-iżviluppi negattivi ewlenin u l-iktar reċenti kollha fl-oqsma tal-istat tad-dritt, id-demokrazija u d-drittijiet fundamentali; iħeġġeġ lill-Kunsill biex finalment jaġixxi skont il-proċedura tal-Artikolu 7(1) tat-TUE billi jikkonstata li hemm riskju ċar ta' ksur serju mir-Repubblika tal-Polonja tal-valuri msemmija fl-Artikolu 2 tat-TUE, fid-dawl tal-evidenza qawwija ta' dan kif muri f'din ir-riżoluzzjoni u f'tant rapporti ta' organizzazzjonijiet internazzjonali u Ewropej, il-ġurisprudenza tal-Qorti tal-Ġustizzja u l-Qorti Ewropea tad-Drittijiet tal-Bniedem u rapporti minn organizzazzjonijiet tas-soċjetà ċivili; jirrakkomanda bil-qawwa li l-Kunsill jindirizza rakkomandazzjonijiet konkreti lill-Polonja, kif previst fl-Artikolu 7(1) tat-TUE, bħala segwitu għas-seduti ta' smigħ, u jindika skadenzi għall-implimentazzjoni ta' dawk ir-rakkomandazzjonijiet; jistieden, barra minn hekk, lill-Kunsill biex jimpenja ruħu li jivvaluta l-implimentazzjoni ta' dawn ir-rakkomandazzjonijiet fi żmien xieraq; jistieden lill-Kunsill iżomm lill-Parlament infurmat regolarment u involut mill-qrib u jaħdem b'mod trasparenti, biex jippermetti parteċipazzjoni u sorveljanza sinifikanti mill-istituzzjonijiet u l-korpi kollha Ewropej u mill-organizzazzjonijiet tas-soċjetà ċivili; Jistieden lill-Kummissjoni tagħmel użu sħiħ mill-għodod disponibbli għaliha, biex tindirizza riskju ċar ta' ksur serju min-naħa tal-Polonja tal-valuri li fuqhom hija bbażata l-Unjoni, b'mod partikolari proċeduri ta' ksur imħaffa u applikazzjonijiet għal miżuri interim quddiem il-Qorti tal-Ġustizzja, kif ukoll għodod baġitarji; jistieden lill-Kummissjoni tkompli żżomm lill-Parlament infurmat regolarment u involut mill-qrib; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni, lill-President, lill-Gvern u lill-Parlament tar-Repubblika tal-Polonja, lill-gvernijiet u lill-parlamenti tal-Istati Membri, kif ukoll lill-Kunsill tal-Ewropa u lill-Organizzazzjoni għas-Sigurtà u l-Kooperazzjoni fl-Ewropa.
Extracted from TA-9-2020-0225_MT.docx